17 E ne e le maitseboa a Jesu a neng a tshwaregile thata ka one. O ne a ruta baaposetoloi ba gagwe thuto e e molemo kaga boikokobetso ka go ba tlhapisa dinao. Morago ga moo, o ne a tlhoma selalelo se e neng e tla nna segopotso sa loso lwa gagwe. Go tswa foo, baaposetoloi ba ne ba kgakgauthana gape kaga gore ke mang yo go bonalang a le mogolo go ba feta. Jesu o ne a nna a bontsha bopelotelele, ga a ka a ba garuma, go na le moo o ile a ba bontsha mabaka. O ne a ba bolelela se se neng se tlile go direga: “Lona lotlhe lo tla kgotšwa malebang le nna mo bosigong jono, gonne go kwadilwe ga twe, ‘Ke tla itaya modisa, mme dinku tsa letsomane di tla falala.’” (Mathaio 26:31; Sekaria 13:7) O ne a itse gore ditsala tseno tsa gagwe tse dikgolo di ne di tlile go mo latlha ka nako eo e a neng a di tlhoka thata ka yone. Le fa go ntse jalo, o ile a se ka a ba kgala. Go na le moo, o ile a re: “Mme fa ke sena go tsosiwa, ke tla tsamaya pele ga lona ke ya Galalea.” (Mathaio 26:32) Ee, o ne a ba tlhomamisetsa gore le mororo ba ne ba tlile go mo latlha, o ne a se kitla a ba latlha. Fa tiragalo eno e e sa itumediseng e sena go feta, o tla boa a kopana le bone gape.